google/wiki40b huggingface dataset:
Thomas Middleton

Forfatterskap

Middleton skrev i mange sjangrer, inkludert tragedier, historiske dramaer og bykomedier. Han best kjente skuespill er tragediene The Changeling (skrevet sammen med William Rowley), oppsatt i 1622, men utgitt først i 1653; og Women Beware Women (usikkert når den først ble skrevet, men den ble trykt i 1657); foruten også den kynisk satiriske bykomedien A Chaste Maid in Cheapside (skrevet ca 1613, og utgitt i 1630).
Tidligere utgaver av The Revenger's Tragedy (framført i 1606, og trykt i 1607) ble først tilskrevet Cyril Tourneur, eller som siden unnlot å bestemme forfatterskapet mellom Middleton og Tourneur. Ettersom statistiske undersøkelser av David Lake og MacDonald P. Jackson, har Middletons forfatterskap ikke blitt alvorlig utfordret, og ingen forsker har siden hevdet Tourneur som forfatter. Forlaget Oxfords utgave av Middleton og dens ledsagerbok, Thomas Middleton and Early Modern Textual Culture, tilbyr omfattende bevis for ikke bare Middletons forfatterskap til The Revenger's Tragedy, men også for hans samarbeid med William Shakespeare på Timon of Athens (1623) og hans tilpasning og revidering av Shakespeares Macbeth og Measure for Measure (Like for like, 1604). Det har også blitt argumentert for at Middleton samarbeidet med Shakespeare på stykket Når enden er god, er allting godt (1602-03).
Pelletsovn

Pelletsovn eller pelletskamin er en ovn som bruker pellets som varmekilde. Pelletsovner kan ved riktig bruk være mer energieffektive og miljøvennlige enn vanlige vedovner, ikke bare på grunn av brennstoffet, men også fordi de ofte har elektronisk styring av varmeeffekten. En pelletsovn har innebygde lagertanker som man fyller med pellets. Fra tanken mates det pellets inn i selve brennkammeret. I en pelletsovn tennes pelletsen elektronisk og ikke med for eksempel fyrstikker. Pelletsovner egner seg best ved kontinuerlig bruk og er mindre egnet til tilfeldig fyring.
En pelletsovn koster ca. 30 000 kr uten subsidiering. Med økende pelletspriser er ikke fyring med pellets lønnsomt i forhold til flere av alternativene.
Ulempen ved pelletsovner er at bruken krever elektrisitet og en pelletsovn kan derfor ikke nyttes som alternativ oppvarming om strømmen skulle bli borte med mindre den er utstyrt med nødstrømsløsninger. Pelletsovner krever mer vedlikehold enn andre typer ovner for å opprettholde virkningsgraden. Typisk rengjøringsintervall er en gang pr uke ved konstant bruk.
I det siste har pelletsovner fått sterk konkurranse fra varmepumper. Det har ført til at den eneste norske produsenten av pelletsovner, BioNordic i Jostedalen i Sogn og Fjordane, har innstilt produksjonen i 2011. Sammenliknet med fjernvarme er også fyring med pellets for dyr på grunn av lav brukstid i forhold til investering.

Salg av pelletskaminer

I oktober 2006 vedtok den norske regjeringen å gi økonomisk støtte til innkjøp av alternativ oppvarming herunder innkjøp av pelletsovn.
Toppåret for salg av pelletskamin i Norge var i 2006 hvor det ble solgt nesten 3000 enheter. Siden 2006 har salget gått kraftig ned. I 2009 utgjorde salget i overkant av 800 enheter. I 2010 gikk salget videre ned til rundt 350 ovner. Flere utenlandske produsenter har trukket seg ut av markedet.
PA-bok

PA-bok er en vanlig betegnelse på en prosjektadministrativ håndbok. PA-bok brukes mye i større bygge- og anleggsprosjekter i Norge gjennom iallfall de siste 20 år.
Innholdet i en PA-bok er i hovedsak opplysninger om praktiske forhold, bl.a. adresser, tlf, e mail o.l. til dem som er med i prosjektet («aktørene»). Videre kan PA-boken inneholde sted for byggemøter, hvor og hvordan regninger («fakturaer»), meldinger, varsler o.l. skal bli sendt fra og til de enkelte aktørene, ofte på spesielt utformede skjemaer. PA-boken kan også ha med andre framgangsmåter («rutiner» og «prosedyrer») som ledd i styringen og gjennomføringen av prosjektet. Det kan også være tatt med opplegg for kvalitetskontroll for det arbeidet som utføres, samt for helse-, miljø- og sikkerhetsarbeid («HMS»).
PA-boken er normalt utarbeidet av rådgivere (arkitekt, ingeniør eller annen konsulent) på bestillerens, byggherrens og oppdragsgiverens side.
Det kan være at en PA-bok får et mer kostnadskrevende innhold enn det leverandørene måtte regne med da avtalen ble inngått. Dette kan f.eks. være spesielt tyngende og kompliserte prosedyrer for varsler om krav eller endringer, og har ført til juridiske og økonomiske tvister.
I konkurransegrunnlag og kontraktsdokumenter er det ofte omtalt at det skal bli brukt en PA-bok i prosjektet, men uten at PA-boken følger med. Dersom PA-boken kommer etter avtaleinngåelsen, og inneholder mer tyngende og upåregnelige opplegg, kan det bli spørsmål om slike opplegg i PA-boken er rettslig bindende avtalt eller vedtatt.
Sanyuan (Xianyang)

Sanyuan (kinesisk: 三原县; pinyin:  Sānyuán Xiàn) er et fylke i provinsen Shaanxi i Folkerepublikken Kina. Det ligger i byprefekturet Xianyang.
Folkemengden var på 388 582 innbyggere i 1999.

Kulturminner

Tempelet for Sanyuans byguddom (Sanyuan chenghuang miao, 三原城隍庙) ble i 2001 oppført på listen over kulturminner i Folkerepublikken Kina. Det fjør dessuten også Tang-gravanlegget Yongkangling (永康陵, Yǒngkānglíng), og Hongdao-akademiet (宏道书院, Hóngdào shūyuàn) fra året 1938.

Samferdsel

Kinas riksvei 210 løper gjennom området. Riksveien begynner i Baotou i Indre Mongolia, fører gjennom Yan'an, Xi'an, Chongqing og Guiyang og ender opp i Nanning i Guangxi. 
Kinas riksvei 211 løper gjennom området. Den fører fra Yinchuan i den autonome region Ningxia Hui til Xi'an i Shaanxi.
Mimeoma maculata

Utseende

En middelsstor, blank, lyst rødbrun hornbille, hver dekkvinge med tre små, svarte flekker. Oversiden er kraftig punktert og noe matt. Arten ligner mye på visse arter i slekten Cyclocephala men skiller seg fra disse på at clypeus ("overleppen") er tilspisset foran, ikke avrundet eller innbuktet. Antennene er 10-leddete med en kort klubbe, hannen har forlengede for-føtter og to tenner på yttersiden av forleggen.

Levevis

Nesten ingenting er kjent om biologien til disse billene, som lever i relativt lavtliggende områder (under 1500m).

Utbredelse

Arten er kjent fra Colombia, Guyana og Brasil.
USS «Glacier»

USS «Glacier» (AGB-4) (senere USCGC «Glacier» (WAG/WAGB-4)) er en historisk isbryter som deltok i de første 15 ekspedisjonene under Operasjon Deep Freeze. «Glacier» var den første isbryteren som kom seg gjennom det isdekte Bellingshausenhavet, og det meste av topografien i området er oppkalt etter mannskapet.
Klyvtveitvatnet

Kraftutbygging

Klyvtveitvatnet er regulert, og er hovedmagasin for Kløvtveit kraftverk, som utnytter fallet i Klyvtveitelva ned til Austgulfjorden til produksjon av elektrisk kraft. Høyeste regulerte vannstand er på 398,4 meter over havet, laveste regulerte vannstand er 360 moh, og magasinvolumet er 18,3 mill. m³. Vann fra to innsjøer i nærliggende elver, Austgulstølvatnet i Steinsdalelva og Transdalsvatnet i Dalelva, er også overført til Klyvtveitvatnet, noe som mer enn fordobler vannføringen til kraftverket i forhold til Klyvtveitvatnets naturlige tilsig. 
I de opprinnelige utbyggingsplanene var det forutsatt at Austgulstølvatnet skulle demmes opp for å lette overføringen til Klyvtveitvatnet, som ligger høyere enn Austgulstølvatnet. Dette ville ha satt deler av Austgulstølen under vann, og blant annet for å unngå dette fikk BKK i 2003 tillatelse til en planendring som medførte at vannstanden i Austgulstølvatnet kunne beholdes uendret. Denne planendringen har imidlertid også ført til at skadevirkningene rundt hovedmagasinet i Klyvtveitvatnet er blitt større, noe som igjen har medført reaksjoner fra grunneiene i området. Det er spesielt skadevirkningene ved Vetle Klyvtveitvatnet det har blitt reagert mot, ettersom disse ville vært unngått dersom et tidligere forslag fra Gulen kommune om en lang tunnel fra Austgulstølvatnet til Store Klyvtveitvatnet hadde blitt gjennomført, i stedet for de to kortere tunnelene via Vetle Klyvtveitvatnet som ble bygget. BKK har som følge av reaksjonene besluttet å bruke 14 millioner kroner til å forsøke å føre Vetle Klyvtveitvatnet tilbake til naturlig nivå.
James A. D. W. Anderson

James A.D.W. Anderson er en forsker, vitenskapsmann og foreleser innen datavitenskap fra Storbritannia (University of Reading). Han har gjort seg bemerket i media for sin innsats med problemet med å dividere, eller dele, på null. Løsningen, ifølge Anderson, er en helt ny transreel matematikk, hvor null antar et endelig, bestemt tall, som han har valgt å kalle  (Phi) eller Nullity. Han har imidlertid ikke fått stor støtte innen det matematiske miljøet.
Eugen Onegin (opera)

Eugene Onegin (russisk: Евгений Онегин, Yevgény Onégin), Op. 24, er en opera («lyriske scener») i 3 akter (eller 7 scener), komponert av Pjotr Tsjajkovskij. Libretto, organisert av komponisten og Konstantin Sjilovskij, følger svært nært bestemte avsnitt i Pusjkins verseroman Eugen Onegin (1825-1832), og har beholdt mye av tekstens poesi. Sjilovskij bidro med Triquets vers i akt 2, scene 1, mens Tsjajkovskij selv arrangerte teksten for Lenskijs arioso i akt 1, scene 1, og bortimot hel prins Gremins arie i akt 3, scene 1. Operaen ble skrevet rundt 1878 og hadde premiere i Moskva den 29. mars 1879. Det er flere innspillinger av den og den blir jevnlig satt opp.
Fortellingen omhandler tittelfigurens, en egoistisk hovedperson som kommer til å angre på sin blasert avvisning av en ung kvinnes kjærlighet og sin skjødesløse tilskyndelse i en fatal duell med sin beste venn.
Hovedroller: Eugen Onegin (baryton), Tatjana (sopran), hennes søster Olga (alt) og dennes forlovede Lenskij (tenor).
«Tenryū»

Operativ historie

«Tenryū» ble etter at hun ble operativ 20. november 1919 som flaggskip i 2. jagerskvadron. Hun patruljerte områdene utenfor Shànghăi under opprør i 1927 og i 1931.
«Tenryū» så sine første kamphandlinger i den andre verdenskrig i desember 1941 under angrepet på Wake Island. De første månedene av 1942 tok hun del i flere landgangsoperasjoner i Ny-Guinea, og i mai støttet hun angrepene på Port Moresby og Tulagi.
9. august tok «Tenryū» del i slaget ved Savo Island som den japanske flåtestyrken gikk seirene ut av. Senere samme måned og i september tok hun del i de mislykkede landingsoperasjonene ved Milne Bay, men senket et alliert transportskip under operasjonen.
2. oktober ble hun truffet av en bombe fra et amerikansk B-17 bombefly som drepte 23 av mannskapet og skadet skipet. Hun ble raskt reparert og 13. november eskorterte hun tunge japanske kryssere som bombarderte den amerikanske flybasen Henderson Airfield på Guadalcanal.
Under en eskorte av transportskip som skulle landsette tropper på Madang, Ny-Guinea 18. september 1942 ble «Tenryū» senket av torpedoer fra den amerikanske ubåten USS «Albacore».
Den naturalistiske feilslutning

Den naturalistiske feilslutning (eng. The Naturalistic Fallacy) er et begrep som ble innført i moralfilosofien av G.E. Moore.
I Principia Ethica (1903) hevdet Moore at det var en feilslutning hver gang en filosof forsøker å bevise en påstand i etikk med referanse til noe som er godt og begrunner dette med en eller flere naturlige egenskaper (slik som «behagelig», «ønsket», etc.).
Det blandes av og til feilaktig sammen med «er/bør-problemet».
International Finance Centre

Two International Finance Centre er den nest høyeste skyskraperen i Hongkong (etter International Commerce Centre). Den 415 meter og 88 etasjer høye bygningen ble ferdigstilt i 2003, og er tegnet av det verdensberømte arkitektfirmaet Cesar Pelli & Associates Architects. Den er plassert nede ved sjøen i Central, og danner et landemerke ved inngangen til sentrumsområdet i Hongkong.
Playa Bonita (Limón)

Playa Bonita er ei strand ved den karibiske kysten i Portete nord i byen Limón i Costa Rica. Stranda har gulaktig sand og kraftige bølger. Sør for stranda er det et bergfylt område med variert flora og marint dyreliv.
LiveLib

LiveLib er et russiskspråklig internettprosjekt og sosialt nettverk som driver med litteratur. Siden lagrer informasjon om bøker, forfattere, forlag og biblioteker. Det er et av de mest besøkte nettstedene i Russland som omtaler litteratur.
Broken Column

Broken Column er et skulpturprosjekt av den britiske kunstneren Antony Gormley. 
Prosjektet består av 23 statuer i sandblåst jern som er plassert på ulike steder i Stavanger. På folkemunne blir skulpturene gjerne kalt «de rustne menn» eller «jernmennene». Skulpturene er identiske og er stiliserte avstøpninger av kunstnerens kropp, men med utjevnede kurver. Den rustne overflaten er resultatet av en lengre, kontrollert rustningsprosess. Skulpturene er 1,95 meter høye og er plassert slik at de danner en imaginær søyle ved at de er plassert etter hverandre i høyde over havet, og utjevner høydeforskjellen mellom Stavanger kunstmuseum og Stavanger havn. Alle statuene er vendt i samme retning, mot nord. 
Den første skulpturen ble plassert i Stavanger kunstmuseum i desember 1999 og prosjektet ble ferdigstilt i 2003. Skulpturen på Stavanger kunstmuseum er den høyest plasserte og står på 41,41 moh. Den neste skulpturen på vandringen mot havet er plassert i Mosvannsparken på 39,46 moh (41,41 meter-1,95 meter). Slik fortsetter det til den 23. skulpturen, som står med 149 av sine 195 cm under vann, ved et skjær utenfor Natvigs Minde utenfor Stavanger havn.
Skulpturprosjektet er resultatet av et privat initativ og ble finansiert med støtte fra Christian Bjelland og Ådne Kverneland samt Stavanger kommune etter at et liknende prosjekt av Gormley på Solastranden hadde vist seg populært. Demonteringen av den midlertidige installasjonen er blitt utsatt pga. debatt om muligheten til å gjøre den permanent.
Isosaphanus

Utseende

En nokså liten, slank, blank, rødbrun trebukk med gulbrune dekkvinger. Oversiden er fint hårete. Antennene er tynne og betydelig lengre enn kroppen, hvert ledd noe utvidet i spissen. Pronotum er nesten sylindrisk, omtrent så langt som bredt, dekkvingene jevnbrede. Beina har klubbeformede lår.

Utbredelse

Arten er bare kjent fra Den demokratiske republikken Kongo.
Fredrik Brattberg

Virke

Fredrik Brattberg er den norske dramatikeren som er mest spilt i utlandet, etter Jon Fosse og Arne Lygre. Hans skuespill er iscenesatt i Danmark, Island, Italia, Romania, Finland, Irland, Indonesia, Kina, England, Nederland, Tyrkia, Frankrike, Tsjekkia, Canada, New York og Chicago, og ytterligere publisert i Ungarn, Tsjekkia, Estland og Nederland. Brattbergs stykker har blitt oppført på noen av de mest grandiose teatrene i Frankrike og Tyskland, blant annet på Comédie-Francaise , Theatre du Rond Point og Schauspiel Frankfurt. 
Hans skuespill er oversatt til omkring tjue språk.
Fredrik Brattberg er også komponist. Hans komposisjoner spenner seg fra korverk og opera til kammermusikk og musikk for fullt orkester. 
Fredrik Brattberg er bosatt i Porsgrunn.

Omtale

L'Express - Frankrikes svar på Time Magazine – omtalte Brattberg på følgende vis "Regissør Frédéric Bélier-Garcia setter opp to korte stykker (50 minutter hver) av den unge norske dramatikeren Fredrik Brattberg. Takk og lov for det, denne forfatteren er et geni!"
Wallacispa

Utseende

Nokså små (ca. 5 millimeter), avlange bladbiller, gulbrune. Hodet er fremstrakt, ikke påfallende lite (ulikt mange andre skjoldbiller). Antennene er tynne, 11-leddete, rundt en tredjedel av kroppslengden. Pronotum er avrundet firkantet. Dekkvingene er jevnbrede, med 8 rader av grove punkter og to opphøyde lengderibber.

Levevis

Både larver og voksne lever på planter og eter fra dem. Artene lever på palmer.

Utbredelse

Slekten er kjent fra Filippinene og Indonesia.
Bjarne Erlingsson

Familien

Bjarne Erlingsson var etterkommer etter Tore Hund. 
Faren var lendmannen Erling Ivarsson (nevnt 1263), moren er ukjent. Han var gift med Margrete Nikolasdatter (død senest 1307), som var datter av godseier og lendmann Nikolas Petersson (død 1265).
Han ble eier av Giskegodset i 130 da han giftet seg med Margreta Nikolasdatter. På denne måten ble han den rikeste mannen i landet.
Bjarne Erlingsson brukte griffen som sitt våpenmerke.
Måneraketten

Handling

Romfergen Moonraker skal flys over fra USA til England på utlån, men blir på veien kapret. Bond blir satt på saken og jakten på kaprerne bringer ham til både Venezia og Rio de Janeiro. Snart blir det klart at den som stod bak kapringen var Hugo Drax, en maktsyk industriherre med planer om å utrydde hele jordens befolkning og skape en ny supermenneskelig rase i verdensrommet. Disse skal så gjenerobre jorden. Bond blir til slutt sendt ut i verdensrommen for et endelig oppgjør med Drax, som nå er klar til å skyte ut dødbringende biologiske våpen mot kloden for å realisere sin vanvittige ide.

Om filmen

Måneraketten innbrakte 210 millioner på verdensbasis, hvorav 70 millioner i USA. Justert for inflasjon er Moonraker den femte mest innbringende Bond-filmen på kino i USA. 
Den fikk blandet mottakelse av kritikerne og har mottatt 60 % på Rotten Tomatoes. Den amerikanske kritikeren Roger Ebert gav den tre av fire stjerner. VGs anmelder gav den terningkast to.
Filmen vant en Golden Screen i Tyskland og ble nominert til en Oscar i klassen beste spesialeffekter.
Göteborgs-Posten

Historie

Før dagens GP fantes "Götheborgs-Posten" som ble utgitt med to nummer i uken, fra 23. mars 1813 og frem til 1832, av boktrykkeren og redaktøren Geo Löwegren.
Avisen gjenoppsto den 3. desember 1859. Bokhandleren David Felix Bonnier (1822–1881) sto bak utivelsen av avisens to nummer i uken, onsdag og lørdag. Avisens første redaksjonslokale lå på Smedjegatan. Deretter ble GP utgitt regelmessig. Først i 1939 begynte avisen å bli gitt ut syv dager i uken. I 1995 ble GP på internett lansert, og 5. oktober 2004 gikk avisen i sin helhet over til tabloidformatet.
Montgallet (Paris Metro)

Montgallet er en stasjon på metroen i Paris.
Stasjonen betjener linje 8.
Beach Boys' Party!

Bakgrunn

Brian Wilson startet planleggingen av det neste studioalbumet, som skulle bli Pet Sounds, allerede i august 1965 etter utgivelsen av Summer Days (And Summer Nights!!). Men Capitol Records ville ha et album klart før jul, og Brian Wilson la derfor planene vekk for en kort stund. Siden det allerede var gitt ut et konsertalbum året før, og et samlealbum kunne gi signaler om at bandet hadde stagnert, valgte man å markedsføre albumet som en «fest i studio». Alle sangene ble nøye spilt inn, mens latter og bakgrunnsprating ble redigert inn i etterkant.
Albumet inneholder coverlåter av blant andre The Beatles' «Tell Me Why», «You've Got to Hide Your Love Away» og «I Should Have Known Better», The Everly Brothers' «Devoted to You», Phil Spectors «There's No Other (Like My Baby)», samt en medley av deres egne sanger «I Get Around» og «Little Deuce Coupe». 
En rekke sanger ble spilt inn men utelatt fra albumet, blant andre The Beatles' «Ticket to Ride», The Rolling Stones' «(I Can't Get No) Satisfaction» og en versjon av Bob Dylans «Blowin' in the Wind». Også «Riot in Cell Block #9» ble spilt inn, en sang som ble spilt av bandet  under konserter i 1970. Sangen ble senere gitt ut på albumet Surf's Up i 1971 som «Student Demonstration Time».
Zelotes puritanus

Utseende

Zelotes puritanus er en middelsstor, litt flat edderkopp med kraftige bein. Forkroppen er ganske bred bak, sterkt tilsmalnet forover (smalt hode). Kroppen er todelt i en bakkropp (abdomen) og en forkropp (prosoma eller cephalothorax). De åtte øynene danner to tverr-rader. De midtre øynene i den bakerste raden er mer eller mindre uregelmessig (ikke sirkelrundt) formet. 
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Zelotes puritanus er nattaktiv og bygger ikke fangstnett, men jakter ute i det fri. De bygger seg et skjulested av edderkoppsilke under steiner, mellom død vegetasjon eller lignende steder. Hunnen spinner en eggsekk av edderkoppsilke, hvor hun legger eggene.
Aemilianus van Heel

Bakgrunn

Hans foreldre var Johannes Cornelis van Heel og hans hustru Maria Clasina Blesting.

Prest

Johannes Wilhelm van Heel trådte inn i fransiskanerordenen og ble presteviet den 26. mars 1933. Senere samme år ble han sendt til Kina, og der tok han navnet Hu Yong-Sheng. Han var medlem av en gruppe på rundt 20 nederlandske fransiskanerbrødre sør i provinsen Shanxi, der ordenen hadde drevet misjonsarbeid siden 1890-årene.
Den 13. september 1938, under krigen mellom kineserne og japanerne, invaderte japanske styrker provinsen Shanxi. Om lag 2000 mennesker søkte tilflukt i kirken Shitougeta (Changzhi) i Yuanqu fylke, der pater van Heel var sogneprest. Da japanske soldater den 8. oktober 1938 forlangte at kvinnene i kirken skulle utleveres til dem, nektet han å etterkomme kravet. Han ble funnet død neste morgen.

Minnesmerke

Den 17. juni 2017 ble det oppstilt et monument over hans grav med en kinesisk inskripsjon som i norsk oversettelse lyder slik:
AEMILIANUS VAN HEEL, misjonær av fransiskanerordenen, født 1907.06.08 i Leiden i Holland. Kom til Kina i 1933. Arbeidet fra 1937 som prest i Shitougete (Chang Zhi) kirke i Yuanqu. Han beskyttet tusenvis av flyktninger, særlig kvinner, fra japanske styrker og ble myrdet 1938.10.08 som represalie. Minnes for evig for sin dyd og sitt mot.
Hirdmarinen

Hirdmarinen utgjorde den sjømilitære delen av Quislings og Nasjonal Samlings paramilitære norske hird under andre verdenskrig. Hirdmarinen var tiltenkt rollen som kjernen i framtidens norske marine, men ble i praksis aldri noen stor suksess. Organisasjonen samlet menn fra 18-årsalderen og oppover. For unge mellom 13 og 18 år var tilbudet Unghirdmarinen.

Historie

Planene om å etablere en egen marine-del av hirden var klare allerede høsten 1940, men ble forpurret av die Kriegsmarine, den tyske marinen. Kriegsmarine ønsket full kontroll på sjøen, og tillot ingen båter utenfor sin kontroll i norske farvann. Først på vårparten 1942 klarte Nasjonal Samling (NS) å komme til forståelse med tyskerne. De ville fortsatt ikke tillate noen væpnet, sjømilitær styrke, men forhandlet fram en avtale som gjorde det mulig å etablere Hirdmarinen.
Formelt ble derfor Hirdmarinen først etablert 5. mai 1942, i første omgang som en avdeling underlagt Rikshirden. Planen var at den senere skulle bli en egen avdeling, noe som skjedde i oktober 1942. Da ble Hirdmarinen direkte underlagt hirdsjefen. Hirdmarinen fikk mannskaper fra andre deler av hirden, og talte høsten 1942 om lag 50 mann. Høsten året etter var antallet vokst til rundt 400 mann, fordelt på sju avdelinger og spredt over hele landet.
På sommertid skulle Hirdmarinen drive sjøtjeneste, på vinterstid undervisning i disipliner som navigasjon, sjømannskap, førstehjelp og signalisering. Samtidig drev man ordinære hirdaktiviteter; politisk skolering, ideologiske kurs og fysisk fostring. Hirdmarinen rekvirerte en gammel seilbåt, HMD «Viking 1» som man brukte mye tid på å pusse opp. Fra senhøstes 1942 disponerte man også en eldre redningsskøyte, HMD «Viken», stasjonert i Horten. Senere ble også en seilskute overtatt. Den fikk navnet HM8.
Mye av sommeraktiviteten omfattet seiling rundt i Oslofjorden, der man sang kampsanger og lærte seg å beherske sjølivet. Medlemmene kunne også få disponere båt på fritiden, til mer feriepregede utfarter. Noen ganger krevde imidlertid krigen en innsats. Under tvangsevakueringen fra Finnmark august 1944 deltok mannskaper fra Hirdmarinen, og bemannet skip som fraktet evakuerte fra Lyngen og Tromsø til Trondheim.
Flere medlemmer fra Hirdmarinen gikk inn i annen tysk tjeneste. Et sted mellom 200 og 400 nordmenn lot seg verve til den tyske marinen, mange av dem kom fra Hirdmarinen. Enkelte tok også oppdrag for den tyske etterretningstjenesten og for tysk sikkerhetspoliti.
Hirdmarinens uniformer var blå, med dobbeltspent jakke. Foran på uniformsluen og på venstre arm bar man Hirdmarinens merke. Til uniformen hørte brun skjorte og svart slips.
Toljatti kraftverk

Toljatti kraftverk (russisk: Toljattinskaja TETs) er et varmekraftverk i Toljatti i Russland. Det eies og opereres av et regionalt kraftselskap, og har en produksjonskapasitet på 710 MW. Brenselstype er naturgass.
Byggingen av kraftverket begynte omkring 1957, og første byggetrinn stod ferdig i 1960. Kraftverket har senere blitt utvidet og fornyet ved en rekke anledninger.